苏轼
次韵子由送家退翁知怀安军
吾州同年友，粲若琴上星。
当时功名意，岂止拾紫青。
事既喜违愿，天或不假龄。
今如图中鹤，俯仰在一庭。
（吾州同年友十三人，今存者六人而已，故有琴上星、图中鹤之语。
）退翁守清约，霜菊有余馨。
鼓笛方入破，朱弦微莫听。
西南正春旱，废沼黏枯萍。
翩然一麾去，想见灵雨零。
我无谪仙句，待诏沉香亭。
空骑内厩马，天仗随云骈。
竟无丝毫补，眷焉谁汝令。
永愧旧山叟，凭君寄丁宁。